				|

		52013PC0159

			Návrh NARIADENIE EURÓPSKEHO PARLAMENTU A RADY o určení miery úpravy priamych platieb ustanovenej v nariadení (ES) č. 73/2009, pokiaľ ide o kalendárny rok 2013 /* COM/2013/0159 final - 2013/0087 (COD) */

			   	DÔVODOVÁ SPRÁVA
1.           KONTEXT NÁVRHU
V Zmluve o fungovaní Európskej únie je
stanovené základné pravidlo, ktorým sa riadi financovanie Úniou a podľa
ktorého musí byť rozpočet Únie v súlade s viacročným
finančným rámcom (VFR). S cieľom zabezpečiť, aby boli sumy
určené na financovanie spoločnej poľnohospodárskej politiky
(SPP) v súlade s čiastkovým ročným stropom výdavkov súvisiacich s
trhom a priamych platieb, ktoré patria do okruhu 2 ustanoveného v nariadení,
ktoré má prijať Rada podľa článku 312 ods. 2 Zmluvy
o fungovaní Európskej únie, sa v nariadení Rady (ES) č. 73/2009,
ktorým sa ustanovujú spoločné pravidlá režimov priamej podpory pre
poľnohospodárov v rámci spoločnej poľnohospodárskej politiky
a ktorým sa ustanovujú niektoré režimy podpory pre poľnohospodárov[1], ustanovil mechanizmus
finančnej disciplíny. Podľa tohto mechanizmu treba určiť
úpravu výšky priamych platieb v prípade, keď prognózy financovania
priamych platieb a výdavkov súvisiacich s trhom po zohľadnení
finančných prevodov medzi Európskym poľnohospodárskym záručným
fondom (EPZF) a Európskym poľnohospodárskym fondom pre rozvoj vidieka
(EPFRV) naznačujú, že sa prekročí čiastkový ročný strop
patriaci do okruhu 2 vymedzeného vo finančnom rámci.
Pri zostavovaní návrhu rozpočtu na rok
2014 z prvých odhadov v oblasti priamych platieb a výdavkov súvisiacich s
trhom vyplynulo, že čiastkový strop patriaci do okruhu 2 rozpočtového
roka 2014 sa pravdepodobne po finančných prevodoch medzi EPZF a EPFRV
prekročí. Výška priamych platieb by sa preto mala znížiť, aby sa
dosiahol súlad s daným stropom.
Na základe tejto skutočnosti Komisia
predkladá návrh na určenie miery úpravy priamych platieb v kalendárnom
roku 2013, ktorý sú Európsky parlament a Rada povinní prijať do
30. júna 2013 v súlade s článkom 11 ods. 1 nariadenia (ES)
č. 73/2009 zmeneného a doplneného nariadením Európskeho
parlamentu a Rady (EÚ) č. 671/2012[2]. Ak by sa však táto miera
úpravy neurčila do 30. júna 2013, Komisia určí túto mieru podľa
článku 18 ods. 4 nariadenia Rady (ES) č. 1290/2005
o financovaní spoločnej poľnohospodárskej politiky[3].
Popri určení miery úpravy stanovenej v
tomto nariadení môže Komisia v súlade s článkom 18 ods. 5 nariadenia
(ES) č. 1290/2005 navrhnúť aj pozmenenie tejto miery na základe
nových informácií, ktoré získala. Komisia preskúma svoje predpovede o výdavkoch
súvisiacich s trhom a o priamych platbách, keď bude v októbri 2013
pripravovať pozmeňujúci návrh k návrhu rozpočtu na rok 2014,
a v prípade potreby navrhne pozmenenie miery úpravy. Rada môže pozmeniť
mieru úpravy do 1. decembra 2013.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENÍ VPLYVU
V tomto návrhu sa uplatňujú pravidlá
ustanovené v článku 11 nariadenia Rady (ES) č. 73/2009
a v článku 18 nariadenia Rady (ES) č. 1290/2005.
Neboli potrebné predchádzajúce konzultácie so zainteresovanými stranami ani
príprava posúdenia vplyvu.
3.           PRÁVNY ZÁKLAD NÁVRHU
V tomto návrhu sa určuje percentuálny
podiel miery úpravy finančnej disciplíny v kalendárnom roku 2013.
Vzhľadom na to, že členské štáty
majú možnosť vyplácať platby poľnohospodárom s oneskorením
voči zákonnej lehote splatnosti, ktorá sa uplatňuje na priame platby,
a vzhľadom na to, že miera úpravy finančnej disciplíny sa z
jedného kalendárneho roka na druhý môže meniť, sumy priamych platieb,
ktoré sa majú vyplatiť poľnohospodárom, by nemali byť rôznym
spôsobom ovplyvňované finančnou disciplínou v závislosti od toho,
kedy sa platby vyplácajú poľnohospodárom v členských štátoch. S
cieľom zabezpečiť rovnaké zaobchádzanie
s poľnohospodármi by sa preto miera úpravy mala uplatňovať
len na tie sumy priamych platieb, ktoré sa majú vyplatiť
poľnohospodárom, ktorí predložili žiadosť o poskytnutie pomoci v
kalendárnom roku 2013, bez ohľadu na to, kedy sa platba
poľnohospodárovi skutočne realizuje.
Nerovnomerné rozdeľovanie priamych
platieb medzi malých a veľkých príjemcov pomoci je naďalej
problémovou otázkou v rámci SPP. V tomto nariadení sa navrhuje
uplatňovať mieru úpravy finančnej disciplíny na sumy nad 5000 EUR
s cieľom prispievať k dosahovaniu cieľa vytvorenia
vyváženejšieho rozdeľovania platieb. Tento postup je v súlade s návrhom
o finančnej disciplíne v kontexte reformy SPP, ktorý sa uvádza v
článku 8 návrhu nariadenia Komisie (EÚ), ktorým sa stanovujú pravidlá
priamych platieb pre poľnohospodárov na základe podporných režimov v rámci
spoločnej poľnohospodárskej politiky[4].
Na priame platby v Bulharsku, Rumunsku a
Chorvátsku, pod podmienkou jeho pristúpenia a odo dňa jeho pristúpenia, sa
v kalendárnom roku 2013 vzťahuje postupné zavádzanie priamych platieb. Z tohto
dôvodu sa finančná disciplína nebude na tieto členské štáty
uplatňovať.
4.           VPLYV NA ROZPOČET
Výpočet miery úpravy finančnej
disciplíny je súčasťou zostavovania návrhu rozpočtu na rok 2014
s cieľom dodržať súlad s čiastkovým stropom výdavkov súvisiacich
s trhom a priamych platieb, ktoré patria do okruhu 2 rozpočtového roka
2014, po finančných prevodoch medzi EPZF a EPFRV, ktorý sa stanovil na Európskej
rade (zo 7. a 8. februára 2013) o viacročnom finančnom rámci[5]. Podľa záverov rezerva na
krízy je zahrnutá do okruhu 2 a vytvorí sa tým, že na začiatku každého
roka sa uplatní zníženie priamych platieb mechanizmom finančnej disciplíny.
Podľa prvých odhadov rozpočtových
prostriedkov určených na priamu pomoc a výdavky súvisiace s trhom treba
znížiť celkovú sumu priamych platieb, ktoré je možné poskytnúť
poľnohospodárom v kalendárnom roku 2013, o 1471,4 milióna EUR
prostredníctvom uplatnenia finančnej disciplíny, aby bolo možné
dodržať čiastkový strop na rozpočtový rok 2014 ustanovený
v záveroch Európskej rady (zo 7. a 8. februára 2013) o viacročnom
finančnom rámci, s odpočítaním súm poskytnutých EPFRV
v súlade s článkom 10 písm. b) a článkom 136
nariadenia (ES) č. 73/2009 a s článkom 52 návrhu
nariadenia Komisie (EÚ), ktorým sa stanovujú pravidlá priamych platieb pre
poľnohospodárov na základe podporných režimov v rámci spoločnej
poľnohospodárskej politiky. Zníženie v rámci finančnej disciplíny
obsahuje aj 424,5 milióna EUR potrebných na vytvorenie rezervy na krízy.
Percentuálny podiel miery úpravy
finančnej disciplíny, ktorá je potrebná na dodržanie stropu, má hodnotu 4,981759 %.
Vypočítal sa s prihliadnutím na to, že sa má uplatňovať len na
sumy nad 5000 EUR, a nie vo všetkých členských štátoch.
V dôsledku uplatnenia tejto miery úpravy sa
znížia sumy priamych platieb v rámci rozpočtových riadkov pokrývajúcich
výdavky súvisiace so žiadosťami o poskytnutie pomoci, ktoré
poľnohospodári predložili v roku 2013 (rozpočtový rok 2014). Celkové
zníženie v dôsledku uplatnenia finančnej disciplíny má hodnotu 1471,4 milióna
EUR.
5.           VOLITEĽNÉ PRVKY
V tejto fáze, ako predbežné opatrenie, miera
úpravy finančnej disciplíny navrhovaná v tomto nariadení vychádza zo
záverov Európskej rady (zo 7. a 8. februára 2013) o viacročnom
finančnom rámci. Konečný výpočet miery finančnej disciplíny
však bude závisieť od čiastkového ročného stropu v rámci okruhu
2 určeného v naradení Rady, ktorým sa ustanovuje viacročný
finančný rámec na roky 2014 – 2020, a od medziinštitucionálnej dohody
medzi Európskym parlamentom, Radou a Komisiou o spolupráci v oblasti
rozpočtu a o riadnom finančnom hospodárení.

2013/0087 (COD)
Návrh
NARIADENIE EURÓPSKEHO PARLAMENTU A RADY
o určení miery úpravy priamych platieb
ustanovenej v nariadení (ES) č. 73/2009, pokiaľ ide o kalendárny
rok 2013
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 43 ods. 2,
so zreteľom na návrh Európskej komisie,
po predložení návrhu legislatívneho aktu
národným parlamentom,
[so zreteľom na stanovisko Európskeho
hospodárskeho a sociálneho výboru[6],]
[so zreteľom na stanovisko Výboru
regiónov[7],]
konajúc v súlade s riadnym legislatívnym
postupom,
keďže:
(1)       V článku 11
ods. 1 nariadenia Rady (ES) č. 73/2009 z 19. januára
2009, ktorým sa ustanovujú spoločné pravidlá režimov priamej podpory pre
poľnohospodárov v rámci spoločnej poľnohospodárskej politiky a
ktorým sa ustanovujú niektoré režimy podpory pre poľnohospodárov[8], sa ustanovuje, že
v rozpočtovom roku 2014 sumy na financovanie výdavkov súvisiacich s
trhom a priamych platieb spoločnej poľnohospodárskej politiky (SPP)
musia dodržiavať ročné stropy stanovené pri uplatňovaní
nariadenia, ktoré prijala Rada podľa článku 312 ods. 2 Zmluvy
o fungovaní Európskej únie. V článku 11 ods. 1 nariadenia
(ES) č. 73/2009 sa takisto ustanovuje, že úprava priamych platieb
(finančná disciplína) sa určí, keď prognózy financovania
priamych platieb a výdavkov súvisiacich s trhom, zvýšené o sumy
vyplývajúce z uplatnenia článku 10c a 136 tohto nariadenia, ale
pred uplatnením článku 10a tohto nariadenia a bez započítania
rezervy 300 000 000 EUR, naznačujú, že sa prekročí
ročný strop. V súlade s článkom 11 ods. 2 nariadenia
(ES) č. 73/2009 Európsky parlament a Rada sú povinní určiť
túto úpravu do 30. júna na základe návrhu Komisie, ktorý je potrebné predložiť
najneskôr 31. marca kalendárneho roka, v ktorom sa úprava
uplatňuje.
(2)       Z prognóz priamych platieb
a výdavkov súvisiacich s trhom, ktoré sa zostavili pri príprave
návrhu rozpočtu na rok 2014, vyplýva, že v rozpočtovom roku 2014
sa pravdepodobne prekročí strop pre Európsky poľnohospodársky
záručný fond (EPZF), s prihliadnutím na potrebu vytvoriť rezervu na
krízy uvedenú v záveroch Európskej rady (zo 7. a 8. februára 2013) o
viacročnom finančnom rámci. Mala by sa preto určiť miera
úpravy priamych platieb uvedených v prílohe I k nariadeniu (ES) č.
73/2009.
(3)       Vo všeobecnosti platí, že
poľnohospodárom, ktorí požiadali o pomoc vo forme priamej platby na jeden
kalendárny rok (N), sa pomoc vyplatí v pevne stanovenej lehote, ktorá
patrí do rozpočtového roka (N + 1). Členské štáty však majú,
v rámci určitých obmedzení, možnosť vyplatiť platby
poľnohospodárom s omeškaním po uplynutí tejto lehoty splatnosti bez
akéhokoľvek časového ohraničenia. Tieto omeškané platby môžu spadať
do neskoršieho rozpočtového roka. Ak sa v danom kalendárnom roku
uplatňuje finančná disciplína, miera úpravy by sa nemala
uplatňovať na platby, v súvislosti s ktorými sa žiadosti
o pomoc predložili v inom kalendárnom roku, než je rok, v ktorom
sa uplatňuje finančná disciplína. S cieľom zaistiť
rovnaké zaobchádzanie so všetkými poľnohospodármi je preto vhodné
zabezpečiť, aby sa miera úpravy uplatňovala len na platby,
v súvislosti s ktorými sa žiadosti o pomoc predložili,
pokiaľ ide o kalendárny rok, v ktorom sa uplatňuje finančná
disciplína, bez ohľadu na to, kedy sa platba poľnohospodárom vyplatí.

(4)       Mechanizmus finančnej
disciplíny sa spolu s moduláciou zaviedli počas reformy SPP
v roku 2003. Oba nástroje zabezpečili lineárne znižovanie sumy
priamych platieb, ktoré sa majú vyplatiť poľnohospodárom.
S prihliadnutím na dôsledky nerovnocenného rozdeľovania priamych
platieb medzi malých a veľkých príjemcov pomoci sa modulácia uplatnila
na sumy prevyšujúce 5000 EUR s cieľom dosiahnuť
vyrovnanejšie rozdeľovanie platieb. Pokiaľ ide o kalendárny rok 2013
sa pri úprave priamych platieb uvedenej v článku 10 písm. a)
nariadenia (ES) č. 73/2009 naďalej uplatňuje rovnaká
výnimka ako pri modulácii. Podobne by sa mala uplatňovať aj
finančná disciplína, aby takisto prispievala k cieľu dosiahnutia
vyváženejšieho rozdeľovania platieb; preto je vhodné obmedziť
uplatňovanie miery úpravy len na sumy nad 5000 EUR.
(5)       V článku 11 ods. 3
nariadenia (ES) č. 73/2009 sa ustanovuje, že v rámci
uplatňovania harmonogramu zvyšovania stanoveného v článku 121 daného
nariadenia na všetky priame platby poskytované v nových členských štátoch
podľa článku 2 písm. g) daného nariadenia, by sa finančná
disciplína nemala uplatňovať na nové členské štáty až do
začiatku kalendárneho roka, v ktorom sa výška priamych platieb
uplatniteľná v nových členských štátoch rovná aspoň výške
týchto platieb, ktorá je v tom čase uplatniteľná v iných členských
štátoch. Keďže v kalendárnom roku 2013 priame platby stále podliehajú
uplatňovaniu harmonogramu zvyšovania v Bulharsku a Rumunsku,
miera úpravy, ktorá sa určuje v tomto nariadení, by sa nemala
uplatňovať na platby poľnohospodárom v týchto členských
štátoch.
(6)       Nariadenie (ES)
č. 73/2009 sa Aktom o pristúpení Chorvátska upravilo. Zmeny a
doplnenia vyplývajúce z tejto úpravy nadobudnú účinnosť len za
podmienky a od dátumu nadobudnutia platnosti Zmluvy o pristúpení
Chorvátska. Keďže Chorvátsko v kalendárnom roku 2013 podlieha
uplatňovaniu harmonogramu zvyšovania stanovenému v článku 121
nariadenia (ES) č. 73/2009, miera úpravy, ktorá sa určuje
v tomto nariadení, by sa nemala uplatňovať na platby
poľnohospodárom v Chorvátsku, ktoré sú podmienené jeho pristúpením
a platia odo dňa jeho pristúpenia,
PRIJALI TOTO NARIADENIE:
Článok 1
1.           Sumy priamych platieb
podľa článku 2 písm. d) nariadenia (ES) č. 73/2009,
ktoré sa majú vyplatiť poľnohospodárom, v prípade že ide
o sumu na základe žiadosti o pomoc predloženú v roku 2013 vo
výške nad 5000 EUR, sa znižujú o 4,981759 %.
2.           Zníženie stanovené
v odseku 1 sa neuplatňuje v Bulharsku, Rumunsku a Chorvátsku.
Článok 2
Toto nariadenie nadobúda účinnosť
siedmym dňom po jeho uverejnení v Úradnom vestníku Európskej únie.
Článok 1 ods. 2 sa uplatňuje na
Chorvátsko za podmienky a od dátumu nadobudnutia platnosti Zmluvy o pristúpení
Chorvátska.
Toto nariadenie je záväzné v celom
rozsahu a priamo uplatniteľné vo všetkých členských štátoch.
V Bruseli
Za Európsky parlament                                 Za
Radu
predseda                                                        predseda
 FINANČNÝ VÝKAZ || FS/13/283098
 6.15.2013.1
     || DÁTUM: 11. 3. 2013
 1. || ROZPOČTOVÝ RIADOK: Pozri rozpočtovú prognózu po úprave (bývalá modulácia) a po uplatnení finančnej disciplíny na jednotlivé položky: 05 03 01 01 (Jednotná platba) 05 03 01 02 (Jednotná platba na plochu) 05 03 01 03 (Osobitná platba na cukor) 05 03 01 04 (Osobitná platba na ovocie a zeleninu) 05 03 01 05 (Osobitná podpora podľa čl. 68 – oddelená platba) 05 03 01 06 (Osobitná platba na mäkké ovocie) 05 03 02 06 (Prémia na dojčiace kravy) 05 03 02 07 (Dodatočná vnútroštátna prémia na dojčiace kravy) 05 03 02 13 (Prémia na ovce a kozy) 05 03 02 14 (Dodatočná prémia na ovce a kozy) 05 03 02 28 (Podpora na chov húsenice priadky morušovej) 05 03 02 39 (Dodatočná suma k prémii pre pestovateľov cukrovej repy a cukrovej trstiny) 05 03 02 40 (Pomoc na plochu na pestovanie bavlny) 05 03 02 44 (Osobitná podpora podľa čl. 68 – viazaná platba) 05 03 02 50 (POSEI – programy podpory Spoločenstva) 05 03 02 52 (POSEI – ostrovy v Egejskom mori) Riadok pre rezervu na krízy || ROZPOČTOVÉ PROSTRIEDKY:     30 107 mil. EUR    7 302 mil. EUR       274 mil. EUR         12 mil. EUR       473 mil. EUR         11 mil. EUR       882 mil. EUR         47 mil. EUR         21 mil. EUR           7 mil. EUR        0,5 mil. EUR         20 mil. EUR         230 mil. EUR       987 mil. EUR       406 mil. EUR         19 mil. EUR    424,5 mil. EUR
 2. || NÁZOV:   Návrh NARIADENIE EURÓPSKEHO PARLAMENTU A RADY o určení miery úpravy priamych platieb ustanovenej v nariadení (ES) č. 73/2009, pokiaľ ide o kalendárny rok 2013
 3. || PRÁVNY ZÁKLAD:   Článok 43 ods. 2 Zmluvy o fungovaní Európskej únie
 4. || CIELE: V tomto nariadení sa ustanovuje miera úpravy finančnej disciplíny, ktorá sa má uplatniť na sumy priamych platieb nad 5 000 EUR, ktoré sa poskytnú poľnohospodárom na základe predložených žiadostí o pomoc, pokiaľ ide o kalendárny rok 2013.
 5. || FINANČNÉ DÔSLEDKY || 12-MESAČNÉ OBDOBIE (mil. EUR) || BEŽNÝ ROZPOČTOVÝ ROK 2013 (mil. EUR) || NASLEDUJÚCI ROZPOČTOVÝ ROK 2014 (mil. EUR)
 5.0 || VÝDAVKY –              Z ROZPOČTU EÚ (NÁHRADY/INTERVENCIE) –              VÝDAVKY VNÚTROŠTÁTNYCH ORGÁNOV –              INÉ || -1 471,4 + 424,5 || neuplatňuje sa || -1 471,4 + 424,5
 5.1 || PRÍJMY –              VLASTNÉ ZDROJE EÚ (POPLATKY/CLÁ) –              NÁRODNÉ ||   ||   ||
   ||   || 2015 || 2016 || 2017 || 2018
 5.0.1 || ODHADOVANÉ VÝDAVKY ||   ||   ||   ||
 5.1.1 || ODHADOVANÉ PRÍJMY ||   ||   ||   ||
 5.2 || SPÔSOB VÝPOČTU: Pozri poznámky
 6.0 || MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU? || neuplatňuje sa
 6.1 || MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU? || neuplatňuje sa
 6.2 || BUDE POTREBNÝ DOPLŇUJÚCI ROZPOČET? || NIE
 6.3 || BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV? || NIE
 POZNÁMKY:   Výpočet miery úpravy finančnej disciplíny vychádza zo záverov Európskej rady (zo 7. a 8. februára 2013) o viacročnom finančnom rámci. Konečný vplyv na rozpočet však bude závisieť od čiastkového ročného stropu v rámci okruhu 2 určeného v naradení Rady, ktorým sa ustanovuje viacročný finančný rámec na roky 2014 – 2020, a od medziinštitucionálnej dohody medzi Európskym parlamentom, Radou a Komisiou o spolupráci v oblasti rozpočtu a o riadnom finančnom hospodárení.   Podľa prvých odhadov rozpočtových prostriedkov potrebných na priame platby a výdavky súvisiace s trhom v rámci návrhu rozpočtu na rok 2014 treba znížiť celkovú sumu priamych platieb, ktoré je možné poskytnúť poľnohospodárom, pokiaľ ide o kalendárny rok 2013, o 1 471,4 milióna EUR prostredníctvom uplatnenia finančnej disciplíny, aby bolo možné dodržať strop vyčlenený pre EPZF na rozpočtový rok 2014 a vytvoriť rezervu na krízy (424,5 mil. EUR). Miera úpravy finančnej disciplíny, ktorá je potrebná na dodržanie stropu, má hodnotu 4,981759 %.   Miera úpravy sa vypočítala s prihliadnutím na odhadovaný podiel priamych platieb, ktoré sa poskytnú poľnohospodárom vo výške nižšej ako 5000 EUR v rámci jednotlivých režimov priamych platieb, ktoré podliehajú finančnej disciplíne, a v rámci jednotlivých členských štátov s výnimkou Bulharska, Rumunska a Chorvátska. Keďže na priame platby v Bulharsku, Rumunsku a Chorvátsku sa v kalendárnom roku 2013 pod podmienkou ich pristúpenia a odo dňa ich pristúpenia vzťahuje postupné zavádzanie priamych platieb, v týchto štátoch sa nebude uplatňovať finančná disciplína.   Odhadové zníženie súm v dôsledku finančnej disciplíny v rámci jednotlivých rozpočtových položiek vyzerá takto:   05 03 01 01 (Jednotná platba)                                                                                ||  1 172,3 mil. EUR
 05 03 01 02 (Jednotná platba na plochu)                                                                                || 160,5 mil. EUR
 05 03 01 03 (Osobitná platba na cukor)                                                       || 9,5 mil. EUR
 05 03 01 04 (Osobitná platba na ovocie a zeleninu)                                                   || 0,35 mil. EUR
 05 03 01 05 (Osobitná podpora podľa čl. 68 – oddelená platba)         ||           19,9 mil. EUR
 05 03 01 06 (Osobitná platba na mäkké ovocie)                                               ||             0,2 mil. EUR
 05 03 02 06 (Prémia na dojčiace kravy)                                                          || 38,7 mil. EUR
 05 03 02 07 (Dodatočná vnútroštátna prémia na dojčiace kravy)                          || 2,4 mil. EUR
 05 03 02 13 (Prémia na ovce a kozy)                                                     || 0,3 mil. EUR
 05 03 02 14 (Dodatočná prémia na ovce a kozy)                            || 0,2 mil. EUR
 05 03 02 28 (Podpora na chov húsenice priadky morušovej)                                                               || 0,0 mil. EUR
 05 03 02 39 (Dodatočná suma k prémii pre pestovateľov cukrovej repy a cukrovej trstiny)                    || 1,1 mil. EUR
 05 03 02 40 (Pomoc na plochu na pestovanie bavlny)                                                              || 11,6 mil. EUR
 05 03 02 44 (Osobitná podpora podľa čl. 68 – viazaná platba)                       || 39,5 mil. EUR
 05 03 02 50 (POSEI – programy podpory Spoločenstva)                       || 14,5 mil. EUR
 05 03 02 52 (POSEI – ostrovy v Egejskom mori)                                                      || 0,3 mil. EUR
   ||
Čistý
  strop pre EPZF na rozpočtový rok 2014 sa vypočítal na základe
  čiastkového stropu stanoveného pre výdavky súvisiace s trhom a priame
  platby v rámci okruhu 2 v súlade so závermi Európskej rady (zo 7. a 8.
  februára 2013) na rozpočtový rok 2014, po odpočítaní súm
  finančných prevodov medzi EPZF a EPFRV podľa článku 10
  písm. b) a článku 136 nariadenia (ES) č. 73/2009
  a článku 52 návrhu nariadenia Komisie (EÚ), ktorým sa stanovujú
  pravidlá priamych platieb pre poľnohospodárov na základe podporných
  režimov v rámci spoločnej poľnohospodárskej politiky.
Navrhované
  nariadenie má vplyv na rozpočet v tom zmysle, že prvé odhady
  rozpočtových prostriedkov vyčlenených na priame platby (pred
  zohľadnením finančnej disciplíny) sa znížili o sumy uvedené vyššie
  po uplatnení miery úpravy navrhovanej v tomto návrhu nariadenia.
  Rozpočtové prostriedky požadované v rámci kapitoly 05 03 (Priama
  pomoc) návrhu rozpočtu na rok 2014, tak ako sú opísané v bode 1
  tohto finančného výkazu v súvislosti s jednotlivými rozpočtovými
  položkami podliehajúcimi finančnej disciplíne, zabezpečujú súlad
  s čistým stropom EPZF na rozpočtový rok 2014 a vytvorenie sumy
  pre rezervu na krízy.
[1]               Ú. v. EÚ
L 30, 31.1.2009, s. 16.
[2]               Ú. v. EÚ
L 204, 31.7.2012, s. 11.
[3]               Ú. v. EÚ
L 277, 21.10. 2005, s. 1.
[4]               COM(2011)
625/2 z 19.10.2011.
[5]               EUCO
37/13 z 8. februára 2013.
[6]               Ú. v. EÚ
C , , s. .
[7]               Ú. v. EÚ
C , , s. .
[8]               Ú. v. EÚ
L 30, 31.1.2009, s. 16.


				|

		52013PC0417

			Návrh NARIADENIE EURÓPSKEHO PARLAMENTU A RADY, ktorým sa menia určité nariadenia v oblasti rybolovu a zdravia zvierat z dôvodu zmeny štatútu Mayotte vo vzťahu k Únii /* COM/2013/0417 final - 2013/0191 (COD) */

			   	DÔVODOVÁ SPRÁVA
1.           KONTEXT NÁVRHU
Európska rada rozhodnutím 2012/419/EÚ[1] zmenila
štatút Mayotte vo vzťahu k Únii s účinnosťou od 1.
januára 2014. Mayotte teda od tohto dátumu prestáva byť zámorským územím
a stáva sa najvzdialenejším regiónom v zmysle článku 349
a článku 355 ods. 1 Zmluvy o fungovaní Európskej únie
(ďalej len „ZFEÚ“). Právne predpisy Únie sa na Mayotte budú
uplatňovať od 1. januára 2014.
V tomto návrhu sa zohľadňujú
žiadosti francúzskych orgánov o zmenu acquis Únie prostredníctvom
osobitných opatrení vzťahujúcich sa na Mayotte v rôznych oblastiach,
ako je napríklad rybolov a zdravie zvierat.
Preskúmaním situácie týkajúcej sa Mayotte sa
zistilo, že je potrebné chrániť citlivý biologický stav jeho vôd,
a teda zahrnúť vody okolo Mayotte do rozsahu pôsobnosti nariadenia
Rady (ES) č. 850/98 z 30. marca 1998 o zachovaní zdrojov rybolovu
prostredníctvom technických opatrení na ochranu mláďat morských
organizmov. V určitých ohľadoch potrebuje Francúzsko
v súvislosti s Mayotte dodatočný čas na dosiahnutie súladu
s acquis Únie. Ide najmä o registračné a kontrolné
povinnosti v oblasti rybolovu v súvislosti s určitými
plavidlami rozptýlenými okolo ostrova, ktoré nie sú spojené s konkrétnym
miestom vykládky.
V oblasti zdravia zvierat sa zdá byť
opodstatnené poskytnúť dodatočný čas na dosiahnutie súladu s
nariadením Európskeho parlamentu a Rady (ES) č. 1069/2009 z 21.
októbra 2009, ktorým sa ustanovujú zdravotné predpisy týkajúce sa
vedľajších živočíšnych produktov a odvodených produktov
neurčených na ľudskú spotrebu a ktorým sa zrušuje nariadenie
(ES) č. 1774/2002, keďže Mayotte v súčasnosti nemá výrobnú
kapacitu na spracovanie vedľajších živočíšnych produktov.
V záujme jednoduchosti a rýchlosti
sa považuje za vhodné nepoužiť jednotlivé návrhy pre každý
z dotknutých aktov, ale – ak je to z právneho hľadiska možné –
spojiť pozmeňujúce návrhy k viacerým aktom do jedného návrhu.
Všetky zmeny navrhnuté v tomto dokumente sa týkajú nariadení
a vzťahuje sa na ne riadny legislatívny postup (článok 289 ods.
1 a článok 294 ZFEÚ).
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENÍ VPLYVU
Komisia nevyužila
posúdenie vplyvu. Pri skúmaní rôznych otázok a najmä žiadostí Francúzska
však komunikovala so zástupcami celoštátnych a regionálnych orgánov
s cieľom lepšie posúdiť dôvody osobitných opatrení.
3.           PRÁVNE ASPEKTY NÁVRHU
Európsky parlament
a Rada majú v súlade s článkom 43 ods. 2 ZFEÚ právomoc
stanoviť ustanovenia potrebné na dosiahnutie cieľov spoločnej
rybárskej politiky.
Na tomto právnom
základe sa navrhuje zmena štyroch nariadení Rady v oblastiach rybolovu so
zreteľom na osobitnú situáciu Mayotte, ktorá je zhrnutá
v predchádzajúcom texte a podrobne opísaná v navrhnutých
odôvodneniach:
– nariadenie Rady (ES) č. 850/98
z 30. marca 1998 s cieľom začleniť vody okolo Mayotte
a zakázať používanie vakových sietí na húfy tuniakov a rýb
príbuzných tuniakom v oblasti do 24 míľ od základných línií ostrova
na ochranu kŕdľov veľkých migrujúcich rýb v blízkosti
ostrova Mayotte,
– nariadenie Rady (ES) č. 104/2000
zo 17. decembra 1999 o spoločnej organizácii trhov
s výrobkami rybolovu a akvakultúry,
– nariadenie Rady (ES) č. 2371/2002
z 20. decembra 2002 s cieľom zaviesť osobitné opatrenia,
pokiaľ ide o register flotily a systém prístupov,
– nariadenie Rady (ES) č. 639/2004
z 30. marca 2004 s cieľom zaviesť plán rozvoja, ktorý
Francúzsko predložilo Komisii pre tuniaky z Indického oceánu (IOTC) ako
referenciu pre kapacitu flotily registrovanej v prístavoch Mayotte,
a umožniť Francúzsku zväčšiť svoju flotilu podľa
cieľov uvedeného plánu rozvoja,
– nariadenie Rady (ES) č. 1224/2009
z 20. novembra 2009 s cieľom stanoviť prechodné opatrenia
a dočasné výnimky z určitých pravidiel týkajúcich sa
kontroly rybárskych plavidiel na postupné plnenie všetkých kontrolných
povinností Únie a cieľov tohto nariadenia.
Európsky parlament
a Rada majú podľa článku 168 ods. 4 písm. b) ZFEÚ právomoc
prijímať opatrenia vo veterinárnej a fytosanitárnej oblasti, ktorých
priamym cieľom je ochrana verejného zdravia.
Na tomto právnom
základe sa navrhuje úprava nariadenia Európskeho parlamentu a Rady (ES)
č. 1069/2009 z 21. októbra 2009 s cieľom poskytnúť
Francúzsku prechodné obdobie piatich rokov, pokiaľ ide o Mayotte,
čo mu umožní zriadiť infraštruktúru potrebnú na identifikáciu,
nakladanie, prepravu, ošetrenie a odstraňovanie vedľajších
živočíšnych produktov.
4.           VPLYV NA ROZPOČET
Návrh nemá vplyv na rozpočet Európskej
únie.
2013/0191 (COD)
Návrh
NARIADENIE EURÓPSKEHO PARLAMENTU A RADY,
ktorým sa menia určité nariadenia v oblasti
rybolovu a zdravia zvierat z dôvodu zmeny štatútu Mayotte vo
vzťahu k Únii
EURÓPSKY PARLAMENT A RADA
EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 43 ods. 2 a článok
168 ods. 4 písm. b),
so zreteľom na návrh Európskej komisie,
po predložení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[2],

so zreteľom na stanovisko Výboru regiónov[3],
konajúc v súlade s riadnym legislatívnym
postupom,
keďže:
(1)       Európska rada rozhodnutím
2012/419/EÚ[4]
zmenila štatút Mayotte vo vzťahu k Únii s účinnosťou
od 1. januára 2014. Mayotte teda od tohto dátumu prestáva byť zámorským
územím a stáva sa najvzdialenejším regiónom v zmysle článku 349
a článku 355 ods. 1 ZFEÚ. Právne predpisy Únie sa na Mayotte budú
uplatňovať od 1. januára 2014. Treba prijať určité
osobitné opatrenia odôvodnené špecifickou situáciou Mayotte vo viacerých
oblastiach.
(2)       V oblasti rybolovu
a zdravia zvierat by sa mali zmeniť ďalej uvedené nariadenia.
(3)       Pokiaľ ide
o nariadenie Rady (ES) č. 850/98 z 30 marca 1998 o zachovaní
zdrojov rybolovu prostredníctvom technických opatrení na ochranu mláďat
morských organizmov[5],
vody okolo Mayotte by sa mali zahrnúť do rozsahu pôsobnosti tohto
nariadenia a malo by sa zakázať používanie vakových sietí na húfy
tuniakov a rýb príbuzných tuniakom v oblasti do 24 míľ od
základných línií ostrova s cieľom chrániť húfy veľkých
migrujúcich rýb v blízkosti ostrova Mayotte.
(4)       Pokiaľ ide
o nariadenie Rady (ES) č. 104/2000 zo 17. decembra 1999 o
spoločnej organizácii trhov s výrobkami rybolovu a akvakultúry[6],
uplatňovanie pravidiel o označovaní výrobkov rybolovu by so
zreteľom na veľmi fragmentované a málo vyvinuté systémy
marketingu Mayote predstavovalo pre maloobchodníkov záťaž, ktorá je
neúmerná informáciám oznamovaným spotrebiteľovi. Preto je vhodné
stanoviť dočasnú výnimku z pravidiel týkajúcich sa
označovania výrobkov rybolovu ponúkaných na maloobchodný predaj
konečnému spotrebiteľovi na Mayotte.
(5)       Pokiaľ ide
o nariadenie Rady (ES) č. 2371/2002 z 20. decembra 2002
o ochrane a trvalo udržateľnom využívaní zdrojov rybného
hospodárstva v rámci spoločnej politiky v oblasti rybolovu[7], mali by
sa prijať osobitné opatrenia týkajúce sa registra flotily a režimu
prístupu.
(6)       Po prvé, značnú
časť flotily plaviacej sa pod vlajkou Francúzska a pôsobiacej
z francúzskeho departmánu Mayotte tvoria plavidlá menšie ako 9 metrov,
ktoré sú rozptýlené okolo ostrova, nemajú špecifické miesta vykládky
a ešte sa musia identifikovať, zmerať a vybaviť minimálnym
bezpečnostným príslušenstvom, aby mohli byť začlenené do
registra rybárskych plavidiel Únie; Francúzsko teda nebude schopné
dokončiť tento register do 31. decembra 2016. Francúzsko by však malo
zriadiť provizórny register flotily, čím sa zaručí minimálna
identifikácia plavidiel tohto segmentu, a zabráni sa tak rozšíreniu
neoficiálnych rybárskych plavidiel
(7)       Po druhé, v záujme
ochrany citlivého biologického stavu vôd okolo Mayotte a zachovania
miestneho hospodárstva tohto ostrova je so zreteľom na jeho štrukturálnu,
sociálnu a hospodársku situáciu potrebné obmedziť určité
rybolovné činnosti v týchto vodách na plavidlá registrované
v prístavoch tohto ostrova.
(8)       Pokiaľ ide
o nariadenie Rady (ES) č. 639/2004 z 30. marca 2004 o riadení
rybárskych flotíl zaregistrovaných v najvzdialenejších regiónoch
spoločenstva[8],
Mayotte sa vyznačuje tým, že v rámci nariadenia (ES) č.
2371/2002, ktoré sa venuje viacročnému usmerňujúcemu programu na roky
1997 – 2002, nebol pre jeho flotilu stanovený žiadny cieľ.
Z hľadiska ochrany zdrojov rybolovu je vhodné ponechať rybolovnú
kapacitu flotíl na súčasných úrovniach, najmä pre segment veľkých
plavidiel s veľkou rybolovnou kapacitou. Pre menšie plavidlá je však
so zreteľom na skutočnosť, že Francúzsko predložilo Komisii pre tuniaky
z Indického oceánu (IOTC) plán rozvoja, v ktorom uviedlo
očakávaný vývoj flotily Mayotte a voči ktorému ani jedna zmluvná
strana IOTC vrátane Únie nevzniesla nijaké námietky, vhodné použiť ciele
tohto plánu ako referenčné úrovne pre kapacitu flotily registrovanej v prístavoch
Mayotte a povoliť Francúzsku zväčšiť jeho flotilu
podľa cieľov jeho plánu rozvoja.
(9)       Pokiaľ ide o nariadenie
Európskeho parlamentu a Rady (ES) č. 1069/2009
z 21. októbra 2009, ktorým sa ustanovujú zdravotné predpisy týkajúce
sa vedľajších živočíšnych produktov a odvodených produktov
neurčených na ľudskú spotrebu a ktorým sa zrušuje nariadenie
(ES) č. 1774/2002[9],
treba poznamenať, že Mayotte nemá výrobnú kapacitu na spracovanie
vedľajších živočíšnych produktov. Preto by sa Francúzsku malo
povoliť obdobie piatich rokov na zriadenie infraštruktúry potrebnej na
identifikáciu, nakladanie, prepravu, ošetrenie a odstraňovanie
vedľajších živočíšnych produktov na Mayotte v plnom súlade
s nariadením (ES) č. 1069/2009.
(10)     Pokiaľ ide
o nariadenie Rady (ES) č. 1224/2009 z 20. novembra 2009, ktorým
sa zriaďuje systém kontroly Spoločenstva na zabezpečenie
dodržiavania pravidiel spoločnej politiky v oblasti rybného
hospodárstva, ktorým sa menia a dopĺňajú nariadenia (ES) č.
847/96, (ES) č. 2371/2002, (ES) č. 811/2004, (ES) č. 768/2005,
(ES) č. 2115/2005, (ES) č. 2166/2005, (ES) č. 388/2006, (ES)
č. 509/2007, (ES) č. 676/2007, (ES) č. 1098/2007, (ES)
č. 1300/2008, (ES) č. 1342/2008 a ktorým sa zrušujú nariadenia
(EHS) č. 2847/93, (ES) č. 1627/94 a (ES) č. 1966/2006[10], zdá sa,
že Francúzsko nebude môcť splniť všetky kontrolné povinnosti Únie pre
segment „Mayotte. Pelagické a bentické druhy. Dĺžka < 9 m“ flotily
Mayotte do dátumu, keď sa Mayotte stane najvzdialenejším regiónom.
Plavidlá tohto segmentu, ktoré sú rozptýlené okolo ostrova, nemajú špecifické
miesta vykládky a zatiaľ nie sú identifikované. Okrem toho treba
odborne pripraviť rybárov a kontrolórov a zriadiť príslušnú
administratívnu a fyzickú infraštruktúru. Preto je v súvislosti
s týmto segmentom flotily potrebné stanoviť dočasnú výnimku
z určitých pravidiel týkajúcich sa kontroly rybárskych plavidiel
a ich vlastností, ich činností na mori, ich výstroja a ich
úlovkov vo všetkých stupňoch od plavidla po trh. Francúzsko by však na
dosiahnutie aspoň niektorých najdôležitejších cieľov nariadenia (ES)
č. 1224/2009 malo zriadiť systém národných kontrol, ktorý mu umožní
kontrolovať a monitorovať činnosti tohto segmentu flotily
a dodržiavať medzinárodné oznamovacie povinnosti Únie.
(11)     Nariadenia (ES) č.
850/98, (ES) č. 104/2000, (ES) č. 2371/2002, (ES) č. 639/2004,
(ES) č. 1069/2009 a (ES) č. 1224/2009 by sa preto mali
zodpovedajúcim spôsobom zmeniť,
PRIJALI TOTO NARIADENIE:
Článok 1
Zmeny nariadenia (ES) č. 850/98
Nariadenie (ES) č. 850/98 sa mení
takto:
1.           V článku 2 ods. 1 sa písmeno h)
nahrádza takto:
„h)     Región 8
Všetky vody pri pobreží francúzskych departmentov
Réunion a Mayotte, ktoré spadajú pod jurisdikciu alebo zvrchované práva
Francúzska.“;
2.           Za článok 34 sa vkladá tento
článok 34a:
„Článok 34a
Obmedzenia činností rybolovu
v oblasti do 24 míľ okolo ostrova Mayotte
Plavidlám sa zakazuje používať
akékoľvek vakové siete na húfy tuniakov a rýb príbuzných tuniakom
v oblastiach do 24 míľ od pobrežia ostrova Mayotte meraných od
základných línií, od ktorých sa merajú výsostné vody.“
Článok 2
Zmena nariadeniu (ES) č. 104/2000
Do článku 4 nariadenia (ES) č.
104/2000 sa za odsek 3 vkladá tento odsek 3a:
„3a.      Odseky 1, 2 a 3 sa do 16.
decembra 2016 neuplatňujú na výrobky ponúkané do maloobchodného predaja
konečnému spotrebiteľovi na Mayotte.“
Článok 3
Zmeny nariadenia (ES) č. 2371/2002
Nariadenie (ES) č. 2371/2002 sa mení
takto:
1.           V článku 15 sa
dopĺňajú tieto odseky 5 a 6:
„5.     Francúzsko je odchylne od odseku 1 do 31.
decembra 2016 oslobodené od povinnosti začleniť do svojho registra
rybárskych plavidiel Únie plavidlá s celkovou dĺžkou menšou ako 9
metrov, ktoré vykonávajú svoju činnosť z Mayotte.
6.      Francúzsko do 31. decembra 2016 vedie
provizórny register rybárskych plavidiel s celkovou dĺžkou menšou ako
9 metrov, ktoré vykonávajú svoju činnosť z Mayotte.
V registri sa pre každé plavidlo uvádza aspoň jeho názov, jeho
celková dĺžka a identifikačný kód.“
2.           Za článok 18 sa vkladá tento
článok 18a:
„Článok 18a
Mayotte
Odchylne od článku 17 Francúzsko môže vo
vodách do 100 námorných míľ od základných čiar Mayotte obmedziť
rybolov na rybárske plavidlá registrované v prístavoch Mayotte
v registri plavidiel Únie alebo v provizórnom registri uvedenom
v článku 15 ods. 6, okrem plavidiel Únie, ktoré v priebehu dvoch
rokov pred 1. januárom 2014 lovili v týchto vodách počas obdobia
najmenej 40 dní, pokiaľ neprekročia tradične vykonávaný výlov.“
Článok 4
Zmena nariadenia (ES) č. 639/2004
V nariadení (ES) č. 639/2004 sa za
článok 1 vkladá tento článok 1a:
„Článok 1a
Flotila Mayotte
1.           Odchylne od článku 1 ods.
1 písm. a) referenčné úrovne pre rybárske plavidlá registrované
v prístavoch Mayotte v registri plavidiel Únie alebo
v provizórnom registri uvedenom v článku 15 ods. 6 nariadenia
(ES) č. 2371/2002 sú kapacitou tejto flotily k 31. decembru 2013.
Pre rybárske plavidlá s celkovou dĺžkou
od 8 do 12 metrov, ktoré používajú lovné šnúry, a rybárske plavidlá
s celkovou dĺžkou menej ako 9 metrov je však referenčná
úroveň stanovená ako kapacita uvedená v pláne rozvoja, ktorý
Francúzsko predložilo Komisii pre tuniaky z Indického oceánu 7. januára
2011.
2.           Francúzsko je odchylne od
článku 13 nariadenia (ES) č. 2371/2002 oprávnené zaviesť novú
kapacitu v segmentoch flotily definovaných pre rybárske plavidlá
s celkovou dĺžkou od 8 do 12 metrov, ktoré používajú lovné šnúry,
a rybárske plavidlá s celkovou dĺžkou menej ako 9 metrov bez
zrušenia ekvivalentnej kapacity.“
Článok 5
Zmena nariadenia (ES) č. 1069/2009
V nariadení (ES) č. 1069/2009 sa
článok 56 nahrádza takto:
„Článok 56
Nadobudnutie účinnosti
Toto nariadenie nadobúda účinnosť
dvadsiatym dňom po jeho uverejnení v Úradnom vestníku Európskej
únie.
Uplatňuje sa od 4. marca 2011.
Na Mayotte sa však článok 4
uplatňuje od 1. januára 2019. Vedľajšie živočíšne produkty
a odvodené produkty vyrobené na Mayotte pred 1. januárom 2019 sa
odstraňujú v súlade s článkom 19 ods. 1 písm. b).
Toto nariadenie je záväzné v celom
rozsahu a priamo uplatniteľné vo všetkých členských štátoch.“
Článok 6
Zmena nariadenia (ES) č. 1224/2009
V nariadení (ES) č. 1224/2009 sa za
článok 2 vkladá tento článok 2a:
„Článok 2a
Uplatňovanie systému kontroly
Spoločenstva na určité segmenty flotily francúzskeho zámorského
departementu Mayotte
1.           Článok 5 ods. 3
a články 6, 8, 41, 56, 58 až 62, 66, 68 a 109 sa do 31. decembra
2016 neuplatňujú na Francúzsko, pokiaľ ide o rybárske plavidlá
s celkovou dĺžkou menšou ako 9 metrov vykonávajúce svoju
činnosť z Mayotte, ich činnosti a úlovky.
2.           Francúzsko do 1. januára 2014
zriadi národný systém kontrol pre rybárske plavidlá s celkovou dĺžkou
menšou ako 9 metrov, ktoré vykonávajú svoju činnosť z Mayotte.
Tento systém musí spĺňať tieto požiadavky:
a)      jeden orgán so sídlom na Mayotte
koordinuje kontrolné činnosti všetkých miestnych orgánov;
b)      kontroly, inšpekcie a presadzovanie
sa vykonávajú na nediskriminačnom základe;
c)      systém zabezpečí kontrolu úlovkov
druhov riadených podľa Komisie pre tuniaky z Indického oceánu
a chránených druhov;
d)      systém zabezpečí kontrolu prístupu
k vodám okolo Mayotte, najmä k oblastiam, na ktoré sa vzťahujú
obmedzenia prístupu týkajúce sa určitých segmentov flotily;
e)      prioritou systému je cieľ
zmapovať rybolovné činností okolo ostrova na vypracovanie dôvodov
cielených opatrení týkajúcich sa kontroly.
3.           Francúzsko do 30. septembra 2014
predloží Komisii akčný plán, v ktorom stanoví opatrenia, ktoré sa
prijmú na zabezpečenie úplného vykonávania nariadenia (ES)
č. 1224/2009 od 1. januára 2017, pokiaľ ide o rybárske
plavidlá s celkovou dĺžkou menej ako 9 metrov, ktoré vykonávajú svoju
činnosť z francúzskeho departementu Mayotte. Akčný plán je
predmetom dialógu medzi Francúzskom a Komisiou. Francúzsko prijme všetky
potrebné opatrenia na vykonávanie tohto akčného plánu.“
Článok 7
Nadobudnutie účinnosti
Toto nariadenie nadobúda účinnosť
dvadsiatym dňom po jeho uverejnení v Úradnom vestníku Európskej
únie.
Toto nariadenie je záväzné
v celom rozsahu a priamo uplatniteľné vo všetkých členských
štátoch.
V Bruseli
Za Európsky parlament                                 Za
Radu
predseda                                                        predseda

[1]               Ú. v. EÚ L 204, 31.7.2012, s. 131.
[2]               Ú. v. EÚ
C , , s. .
[3]               Ú. v. EÚ
C , , s. .
[4]               Ú. v. EÚ
L 204, 31.7.2012, s. 131.
[5]               Ú. v. ES L 125, 27.4.1998, s. 1.
[6]               Ú. v. ES L 17, 21.1.2000, s. 22.
[7]               Ú. v. ES L 320, 5.12.2001, s. 7.
[8]               Ú. v. EÚ L 102, 7.4.2003, s. 9.
[9]               Ú. v. EÚ L 300, 14.11.2009, s. 1.
[10]             Ú. v. EÚ L 343, 22.12.2009, s. 1.